Կարեն Կարագուլյան

**Կարեն Կարագուլյան** (), ծագումով Հայաստանից ամերիկյան դերասան, պրոդյուսեր և սցենարիստ։

## Կենսագրություն
Կարեն Կարագուլյանը ծնվել է 1969 թվականին Երևանում։ 18 տարեկանում ընդունվել է ինստիտուտ՝ «Գյուղատնտեսության տնտեսագիտություն և կազմակերպում» մասնագիտությամբ։ Ի սկզբանե նախատեսվում էր ընդունելություն բժշկական համալսարան, սակայն 1987 թվականին քննական պահանջների փոփոխությունների պատճառով ընտրությունը կանգ առավ տնտեսագիտական ուղղության վրա։

Նույն թվականին ընդունվեց օրենք, որով ուսանողներին սկսեցին բանակ տանել։ Կարենը երկու տարի ծառայել է Լենինգրադին կից։ Ծառայությունից հետո վերադարձել է Երևան և 1990 թվականին արտագաղթել ԱՄՆ։

Վաղ տարիքից հետաքրքրություն է ցուցաբերել արվեստի և թատրոնի նկատմամբ, զբաղվել է տեղի թատերական խմբակներում։ Ի սկզբանե նա աշխատել է տարբեր ոլորտներում՝ ընտանիքը ապահովելու համար և նույնիսկ չի մտածել կինոյում կարիերայի մասին։ Չնայած դրան, արվեստի հանդեպ սերը նրա հետ մնաց ողջ կյանքի ընթացքում։

## Կարիերա
Կարեն Կարագուլյանը կինոյում կարիերան սկսել է 1990-ական թվականների կեսերին։ Առաջին քայլը Նյու Յորքի կինոդպրոցի ուսանողների հետ պատահական ծանոթությունն էր, որոնց թվում էր Շոն Բեյքերը՝ Կարենի ընկերոջ ընկերը։

Կարենի ընկերը նրան առաջարկել է նկարահանվել ուսումնական ֆիլմում, որտեղ նա կատարել է պակիստանցու դերը։ Այս նախագիծը կինոդպրոցի մրցութային ծրագրում գրավել է առաջին տեղը, իսկ ֆիլմում ներգրավված Շոն Բեյքերը նկատել է Կարենի տաղանդը։

1995 թվականին Բեյքերը Կարենին հրավիրել է նկարահանվելու իր «Բառեր չորս տառից» (2000) ֆիլմում, որտեղ նա խաղում էր բենզալցակայանի աշխատակցի դերը։ Թեև դերը փոքր էր, տեսարանը մեծ տպավորություն թողեց ռեժիսորի վրա։ Դա ոգեշնչեց Բեյքերին դերեր գրել հատուկ Կարենի համար իր հետագա ֆիլմերում։ Հետագայում նա մասնակցել է Բեյքերի մի քանի ֆիլմերի, այդ թվում՝ «Առաքում» (2004) և «Բրոդվեյի արքայազնը» (2008), որտեղ կատարել է խանութպան Լևոնի դերը։

Կարիերայի նշանակալից պահը «Մանդարին» ֆիլմն էր (2015), որտեղ Կարենը հանդես եկավ ոչ միայն որպես դերասան, այլև որպես պրոդյուսեր՝ զբաղվելով դերասանների ընտրությամբ, երկխոսություններ գրելով և ենթագրեր թարգմանելով: Այս աշխատանքներում նրա բնականությունը նրան պահանջված դարձրեց անկախ կինոյում։

2024 թվականին Կարեն Կարագուլյանը նկարահանվել է Շոն Բեյքերի «Անորա» ֆիլմում, որի գործողությունները ծավալվում են Բրայթոն Բիչում։ Ինչ վերաբերում է ֆիլմի պատմությանը, Կարենն ինքը ֆիլմի ստեղծման գործընթացը բացատրել է հետևյալ կերպ․ «Մենք սկսեցինք միասին պատմություն գրել 2009 թվականին, դա նման էր ընկերների պատմությանը, որը տեղի էր ունենում Բրայթոն Բիչում: Մենք փորձեցինք այն նկարահանել, բայց չկարողացանք ֆինանսավորում ստանալ։ Մի քանի տարի առաջ նա զանգահարեց ինձ և ասաց, որ գրել է մի սցենար, որը ցանկանում է, որ ես կարդամ, և նա ինձ ուղարկեց «Անորան»: Ես հիացած էի այն բանից, թե որքան լավ է գրված, որքան խորաթափանց է այս սցենարը։ Ես սիրահարվեցի նրան։ Եվ, իհարկե, մենք միշտ շփվել ենք կերպարների անունների, վայրերի, հայկական կամ ռուսական երկխոսությունների մասին»։

Ֆիլմը նշանակալի դարձավ Կարենի կարիերայում, քանի որ մինչ «Անորան» նա մտածում էր դերասանությունից հեռանալու մասին, այս նախագծի հաջողությունը մեծ ուշադրություն գրավեց նրա վրա և աշխուժացրեց նրա կարիերան։ Ֆիլմում նկարահանվել են նաև Մայքի Մեդիսոնը, Մարկ Էյդելշտեյնը, Յուրա Բորիսովը, Վաչե Թովմասյանը և Ալեքսեյ Սերեբրյակովը: Ֆիլմի պրեմիերան կայացել է 2024 թվականի մայիսի 21-ին Կաննի կինոփառատոնում, որտեղ այն արժանացել է «Ոսկե արմավենու ճյուղին» և ֆավորիտ է դարձել «Օսկար» մրցանակի համար մրցույթում։

Կարեն Կարագուլյանը առաջադրվել է «Անկախ ոգի» (անգլ.՝ Independent Spirit Award) մրցանակի համար, որպես երկրորդ պլանի լավագույն դերասան «Անորա» ֆիլմում։

Բացի այդ, 2025 թվականի հունվարին ամերիկյան Կինոդերասանների գիլդիան «Անորա» ֆիլմի դերասանական կազմին առաջադրել է մրցանակի «Լավագույն դերասանական կազմ» անվանակարգում։

## Ֆիլմագրություն

## Մրցանակներ և անվանակարգեր

## Ծանոթագրություններ

Կատեգորիա:Հայ դերասաններ
Կատեգորիա:Հայ պրոդյուսերներ
Կատեգորիա:Հայ սցենարիստներ
Կատեգորիա:Սցենարիստներ այբբենական կարգով